ጠቅላይ ሚኒስትሩ ከሆሳዕና ከተማ ነዋሪዎች ጋር ተወያዩ
አዲስ አበባ፡- ጠቅላይ ሚኒስትር ዶክተር ዐብይ አህመድ በደቡብ ክልል ከሆሳዕና ከተማና አከባቢው ነዋሪዎች ጋር ተወያዩ። ጠቅላይ ሚኒስትሩ በሆሳዕና ከተማ ህዝባዊ ውይይት ለማድረግ ሲደርሱ በአካባቢው ነዋሪ በሆሳዕና አቢዮ ስቴድየም ደማቅ አቀባበል ተደርጎላቸዋል:: ከጠቅላይ ሚኒስትር ጽህፈት ቤት በፌስ ቡክ ገጹ እንዳሰፈረው፤ ጠቅላይ ሚኒስትሩ በሆሳዕና አቢዮ ስቴዲየም አቀባበል ላደረገላቸው የአካባቢው ህዝብ ባደረጉት ንግግር፣ የሀዲያ ህዝቦች የመደመር እሳቤን በተግባር በማሳየታቸው አመስግነዋል:: የሆሳዕና ነዋሪዎች በተለይም ወጣቶች ሙሉ ትኩረትና ጉልበታቸውን ለወደፊት መሰረት በመጣል እና አብሮነትን በማጠናከር ላይ እንዲያደርጉም ጥሪ አቅርበዋል:: የሆሳዕና ከተማ ነዋሪዎች
በበኩላቸው ጠቅላይ ሚኒስትሩ
በስፍራው ተገኝተው ላደረጉት
ውይይት አመስግነዋል።  ጠቅላይ ሚኒስትር ዐብይ ከአቀባበል ስነስርዓቱ በኋላ ከህብረተሰብ ተወካዮች ጋር የተወያዩ ሲሆን፤  በውይይታቸውም የሆሳዕና ከተማ ነዋሪዎች ጠቅላይ ሚኒስትሩ በስፍራው ተገኝተው ጎብኝት ስላደረጉ  አመስግነው፤ በአካባቢው የሚነሱ ዋና ዋና የልማት ጥያቄዎችን አንስተዋል:: በተለይም በሥራ ፈጠራ፣ በመሰረተ ልማት፣ በጤናና በአግሮ ፕሮሰሲንግ ኢንቨስትመንት ዙሪያ ያሏቸውን ጥያቄዎች አቅርበዋል። መንግስትም ለጥያቄዎቻቸው ምላሽ እንደሚሰጣቸው ያላቸውን እምነት በመግለጽም፤ እስከዚያው ግን በሀድያ ህዝቦችን የቆየ ልማድ መሰረት ጥያቄዎቻቸውን በሰላማዊ መንገድ ማቅረብ እንደሚቀጥሉ አንስተዋል:: ጠቅላይ ሚኒስትር ዐብይ በበኩላቸው፤ ከህብረተሰቡ የሚነሱ ጥያቄዎችና ቅሬታዎች በሚዛናዊና የጋራ እሴትና መርሆችን በማያጠፋ መልኩ መቅረብ እንዳለባቸው በመጠቆም፤ የሆሳዕና ነዋሪዎች እውቀትና በክልሉ በአንድነት ለመቆየት ያነሱትን ሀሳብ አድንቀዋል:: የመሰረተ ልማት ጥያቄዎችን በተመለከተም ለጤናና ለግብርና ሚኒስትሮች እንዲሁም ለመንገዶች ባለስልጣን ኃላፊዎች ጥናት እንዲያካሂዱና ለየዘርፎቹ ቁልፍ ጥያቄዎች ምላሽ እንዲሰጡ አቅጣጫ አስቀምጠዋል::  አዲስ ዘመን መስከረም 12/2012በጋዜጣው ሪፖርተር 